3 mîl 530 visitis dai Stâts Unîts nissun si lis sarès spietadis. Invezit il sît internet di Radio Spazio 103, la emitente de Diocesi di Udin, al è stât “assalît” di fedêi e curiôs di dut il mont. Ancje chest al dimostre cemût che la “Leture continue de Bibie par furlan” e je stade un event unic che al à tirât dongje, ancje se in maniere virtuâl, tancj emigrâts.
LA DIRETE_ Cui che nol à podût lei di persone o vignî a Udin a scoltâ i tocs che lu interessavin di plui al à vude la pussibilitât di sintî e viodi, dì e gnot, la direte de leture su www.radiospazio103.it, 24 oris su 24, di cuant che e je tacade ai 3 di Avrîl fintremai a sabide ai 9. In 6 dîs lis visitis totâls a son stadis plui di 132 mîl, cuntune medie di 19 mîl colegaments in dì, ancje se la spice si à vude lunis ai 4 di Avrîl cuant che i contats regjistrâts a son stâts 26 mîl 940.
La idee di trasmeti “in streaming”, come che si dîs, e je vignude a Fidrì dai Ros, colaboradôr de emitente diocesane che al à dit: “Parcè no dâ la pussibilitât a ducj di assisti a cheste maratone?”. Une pensade che e à metût dacuardi subit ducj i organizadôrs, l’ARLeF, la provincie di Udin e la associazion culturâl “Glesie Furlane”. E cussì si son metûts in moto ancje i tecnics responsabii par garantî un bon colegament. Sfuarçs che, come che o vin dit, a son stâts ripaiâts.
UN SUCÈS INTERNAZIONÂL_ Parincj e amîs a àn podût viodi i letôrs ancje di cjase o de scrivanie dal lavôr, o tal cûr de gnot cence movisi fin a Udin. I fedêi si son sintonizâts cuant che a àn podût e i taincj furlans sparniçâts pal mont si son sintûts un pôc plui dongje de Patrie dome impiant il lôr computer. Lis visitis dal forest a son stadis tantis: no dome dai Stâts Unîts, ma ancje dal Canadà (511), de Argjentine (406), de Grande Bretagne (404), de Svuizare (354), de Gjermanie (298), de France (164) e ancje de Australie (161), de Spagne (161), dal Venezuele (63), dal Senegal (40), dal Gjapon (39), de Bolivie (36), de Russie (24) e de Cine (10).
Par finî une curiositât: tra i visitadôrs dal sît internet de radio diocesane 146 personis a àn “navigât par furlan” doprant la marilenghe come lenghe predefinide pal sisteme operatîf.
Valentina Pagani
SPECIÂL BIBIE – La direte Internet............
3 mîl 530 visitis dai Stâts Unîts nissun si lis sarès spietadis. Invezit il sît internet di Radio Spazio 103, la emitente de Diocesi di Udin, al è stât “assalît” di fedêi e curiôs di dut il mont. Ancje chest al dimostre cemût che la “Leture continue de Bibie par furlan” e je stade un event unic che al à tirât dongje, ancje se in maniere virtuâl, tancj emigrâts.
fur_Latn fur_Latn fur_Latn fur_Latn fur_Latn scn_Latn fur_Latn fur_Latn